  Майя Бывальцева Удмуртиын валэс юос 111 сюрс гектар музъемъёс вылэ киземын, со чакламезлэсь 39 процент луэ (кылем арын та дырлы 87 процент вал). Тулыс бусы ужъёсты куазь ӝегатэ. Элькун тӧролэн резиденцияз ортчем аппарат кенешонын 10-тӥ куартолэзе со сярысь вераз улосвыл кивалтэтлэн тӧроезлэн воштӥсезлэсь ужзэ быдэсъясь Сергей Токарев. Вавож ёросын тысё но пуртэсо юосын 86 процентэз чаклам музъемъёс киземын, Можга ёросын — 79 процентэз, Алнаш ёросын — 69 процентэз. Со дыре ик Балезино, Глаз но Яр ёросъёсын 7 процентэн гинэ. Возёсъёс трос аръем но одӥг аръем турынъёсты, кукурузаез кизён ужъёсты азьланьто, куд-ог интыосын картофка но бакча сиёнъёсты мерттыны кутскизы. 2017-тӥ арын тулыс бусы ужъёсты нуонэ кутэмын 5 сюрслэсь трос тракторъёс, 2 сюрслэсь трос кизён машинаос, 2 сюрслэсь трос культиваторъёс но мукет техника. Гуртоос азьын тулыс ужъёсты вакчи дыр куспын но ӟечлыко быдэстыны, озьы ик кизёно муослэсь быдӟалазэс 24 сюрс гектарлы будэтыны ужпум сылэ. Тегъёс: Балезино Можга Вавож Яр Удмуртия гуртвозёс Глазкар бусыужъёс Алнаш СергейТокарев  